Silvester Belt

Silvestras Beltė (sceninis vardas Silvester Belt; g. 1997 m. lapkričio 26 d. Kaune) – Lietuvos dainininkas ir dainų autorius.

Laimėjęs nacionalinę atranką „Eurovizija.LT“, 2024 m. „Eurovizijos“ dainų konkurse atstovaudamas Lietuvai su daina „Luktelk“ užėmė 14 vietą.

 Biografija 
Gimė Kaune. Baigė Vestminsterio universitetą Londone, kur studijavo komercinį muzikos atlikimą. Baigęs studijas sugrįžo atgal į Lietuvą.
 Muzikinė karjera 
2010 m. dalyvavo Vaikų Eurovizijos nacionalinėje atrankoje. Atlikęs dainą „Pi-pa-po“ pateko į finalą, kuriame vėliau užėmė 8 vietą iš 12 finalininkų.

2014 m. dalyvavo trečiajame „Lietuvos Balso“ sezone, kur iškrito dar pirmajame etape. 2017 m. dalyvavo realybės šou „Aš – superhitas“ ir jį laimėjo. Po laimėjimo persikraustė į Vilnių ir išleido pirmąją dainą „Noise“, vėliau ir šios dainos lietuvišką versiją „Tave Radau“. Kitais metais dalyvavo šeštajame „X Faktoriaus“ sezone, kur buvo pašalintas ketvirtąją savaitę.

 Eurovizijos dainų konkursas 

2023 m. gruodžio 19 d. buvo paskelbta, jog atlikėjas dalyvaus Lietuvos nacionalinėje Eurovizijos atrankoje „Eurovizija.LT“ su daina „Luktelk“. Daina viešai buvo išleista 2024 m. sausio 11 d. ir jau po kelių dienų tapo klausomiausia daina Lietuvoje, remiantis tarptautinių muzikos klausymo platformų duomenimis.

Beltė pirmąkart pasirodė pirmajame atrankos pusfinalyje, kuris buvo transliuojamas sausio 13 d., jį laimėjo ir pateko į finalą, kuris vyko vasario 17 d. Klaipėdos Švyturio arenoje. Finale pateko į superfinalo etapą, kur surinkęs 34691 balsą iš žiūrovų užėmė pirmąją vietą ir tapo Lietuvos atstovu 2024 m. „Eurovizijos“.

 Asmeninis gyvenimas 
Atlikėjas yra atvirai biseksualus, apie tai pirmą kartą paskelbė 2017 m. Beltė tapo pirmuoju atvirai LGBTQ bendruomenei priklausiančiu atlikėju, kuris atstovavo Lietuvai Eurovizijoje.

 Diskografija 
 Singlai
 Noise (2017)
 Tave Radau (2017)
 My Drug (2018, su Romen Jewels)
 Enough 4 U (2020)
 Drugiai (2022, su Jessica Shy)
 Ar Dar Matai (2022)
 Vidury Naktų (2023)
 Luktelk (2024)
 Tyliai Tyliai (2024)
 Apdovanojimai ir nominacijos

 Šaltiniai 

Kategorija:Lietuvos dainininkai
Kategorija:Lietuvos atstovai Eurovizijoje
Kategorija:2024 m. Eurovizijos dalyviai